《寄乡州宪使曹国博》
宋代·释居简

雁宕秀色连脩眉，胸中岂止雁宕奇。展旗卓笔在怀袖，文事武备皆称之。

剑南江山梓最胜，弹压江山须逸兴。国子先生绣斧光，一道风烟入评品。

颇闻边警喧蜂虿，谈笑从容起凋瘵。勿谓生平少作诗，古锦可容空载归。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。